
    VRTOVI

     

    Vrt valja izboriti. Proći sve puteve i preživjeti sve stranputice. Vrt dosegnut mimo kreševa prerušena je pustinja. Odlomci što slijede spjevani su pred nezaboravljenim ulazima u Vrt, oko kojega se kružno steru neizbrojivi labirintski vrtovi. U svakom od njih je dio tajne Vrta. Jer bez Vrta nema vrtova a bez njih nema njega. Kružni slijed vrtova isto je što i vrtnja vremena. U vječno slućenom Vrtu ta vrtnja staje, sve staje i nijemi zauvijek. O Vrtu se u njemu ne piše i ne pjeva, u njemu se biva: vrtlar.

    
      Todo el jardín es una luz apacible

que ilumina la tarde.

El jardincito es como un día de fiesta

en la pobreza de la tierra.
    

    Cijeli je vrt jedna blaga svjetlost
što obasjava večer.
Vrtić je poput svečanosti 
u siromaštvu zemlje.

J. L. Borges

  
    I

  
    VRTOVI

     

    vrtovi ili luke kako već hoće ti vrisak

gdje kroz tamne kolobare klizi raspala slika

spadaju kraste ljušte se ljuske

tope se svaštareve tlapnje

ključanje na vrhuncu se gusti do kristala

gasi se našeg igrokaza neutoliva larma

smiruje svevid očiju gladnih

    nije mir nekog raja taj gdje stoluje utol

nego tek stara granica gdje staje ti mamurluk

utol u nemarnoj ništici nesvijeta počiva

u jednom beskrajnom zimskome jutru

kad raj se skrio u tolikim očima

i još se skrašava u jednoj osunčanoj naranči

što kraj sve razorivosti

raste sočna u nekoj luci

ili vrtu samostana u Granadi

u vrtu gdje se nevinost

može barem još poželjeti

izustiti

  
    kad izostane sunce

otmem neku kuglu sjećanju

odem u vrt odabrati joj boju

i krstim svoje djelo

peharom mladog vina

pa ga šutnem visoko visoko

da stignem načiniti drugo sunce

prije no što ovo zapadne

    a kad izostanu i sastojine

za moju svijetlu umjetninu

dostaje prije zore izgovorena

riječ:

    Sad

Uzlijećem

Nošen

Crvenom

Euforijom

  
    VODA

     

    kako bih mogao podnijeti da budem samo pjesnik

pitao sam se jučer

kad jasno kao voda vidim da

sve se biva kad se jest

i kapi kiše na ogradi koju sam jučer obojao

i kapi znoja što sam ga prolio dok sam je bojao

i kapi vode koje su blistale na mojoj koži

kad sam se okupao poslije bojanja

ali što drugo uostalom znači biti pjesnikom

  
    BOTANIČKI VRT

     

    jesu zato oaze

sred praznoga pijeska

svjetska flora

i odraz bora

što se tamno ljeska

na površju izvora

i dvije staze

utabane u potkovi

da se samotari Zagrebovi

nestvoreni k cilju

krišom ispovijede bilju

  
    TAMARIS

     

    tamaris je mali div

od kojeg bih učio

kojim bih postao

kad se pročeste

napadi soli vlage i vjetra

kad se povijem promukao

tamaris uči

prijateljstvu s burom

    nemoj umrijeti

a da bar jedne zime

nisi bio tamaris

propustio sinji sumrak

kroza šiblje svoje

  
    JASMIN

     

    bijela mijena

miris raja

bijela djeva

miris kraja mraka

u srcu ilinštaka

    jasmin

    sunca stijena

zdenac trajan

koji pjeva

miris prve pjesme

vodu bijele česme

  
    DIONIZIJSKA

     

    
      Béli Hamvasu u spomen
    

     

    jer bez vina u svojoj zimskoj ćeliji

bez svega što ono svojim bojama grli i kori

bijah bez snage za slabost

jer istočih iz sebe tone titanske krvi

postao sam građanin vinograda

oprao se u pravatri

razišao se sa svime što nije sve

što ne toči se bistro zračno

sjajno ko na ljetnom nebu

munja

  
    SMIRAJ

     

    na otoku Istu u listopadu

u dosluhu s morskom tišinom

i tajnom što je božanski slijepo

pronosi galeb

ponad borova mirisa

    ne mislim na izopćenje i ukletost

na brodolome davna bunila izaponoćna

ni na dragu koju nisam izgubio

jer je nisam niti imao

i ne mislim ni na što jer ništa nemam

i ništa nisam imao

    ribari mi govore da navješta se bura

i njihove žene skupljaju osušeno rublje

a ja se povlačim pod bor kraj mora

da skupa mirišemo

  
    PLAVI POROĐAJ

     

    robi me krilo plaveti

što me rodi

tu pokraj Lokruma

na jugu kom se vraćam

ko blijedi polustranac

    evo opet porođaj na modroj stijeni

otac Sunce ponosno se smiješi

majka More prinosi mu čedo

što mu izronjeni bozi ime nadjenuše

a babica galeb hita k daljem jugu

s pupčanom vrpcom u krvavom kljunu

    čedo polako za njim kreće

da ne zakasni

na svoje iduće rođenje

i da potraži svoje ime prešućeno

u krilu čiste plaveti

     

    
      Dubrovnik, svibnja ’98.
    

  
    ŠETNJE S ISSOM

     

    I

    nosi me vjetar;

u ruci čvrsto držim

napukli kompas.

     

    II

    cijelo jutro

ružmarin na rukama.

sjene se tanje.

     

    III

    stol na verandi,

odlažem vrč: kucaj u

drveno sunce.

     

    IV

    lastavica mi

proleti iznad glave:

na jugu li sam?

     

    V

    brstim livadu

grmom neutažen;

smije se ovca.

     

    VI

    neprimjetan je

kao pljusak u sobi

bagremov cvijet.

     

    VII

    mačke u vrtu,

ti i ja u krevetu:

proljetni koncert.

     

    VIII

    (makovi)

    krv puna vjetra

burka se u kolanju

sazrelog ljeta.

     

    IX

    tri se breze

iza prozora koče:

trostruki prozor.

     

    X

    kroz vitraj gledam –

plav je crven i zelen

mjesec u crkvi.

     

    XI

    smokva u vrtu

smočena rosom; mokrim

pokraj zrikavca.

     

    XII

    čitam u vrtu.

na požutjelom papiru

jasminov cvijet.

     

    XIII

    divlje kestenje

pod neonskim svjetlima:

mnogostruki pad.

     

    XIV

    pod snijegom se

do tla savila grana:

starački prst.

     

    XV

    pauku mome

smeta svjetlo u sobi;

počinut ćemo.

     

    XVI

    Issa se budi

pod propupalom voćkom.

u torbi – cvijet.

  
    II

  
    i onda neka muha neki svrab
    neka potmula bol
    neki šulj neki žulj
    upozori da nas taj ljetni sumrak
    nije uznio onkraj nefigura
    da posred čela i stola
    lupa šaka neprebola
    da u pijesku žala koji okom bockamo
    ima gruda katrana i krhotina boca ah 

    neka neka
    grizi muho svrbi svrabu boli bolu
    kradi od ružičasta sljepila
    i krmeljava ljepila
    neka znamo
    koliko je još do kraja žala
    koliko do Vrta   

  
    NOCTURNO

     

    rane od zidova

tako svrbe

odjeci udarca

u bakar sumraka

    trusna zemlja

pod korakom

i rosa raspršena

pod jezikom

    nutarnje ziđe se mrvi

pred naletom vina

i seli se u san

nekog anđela

    rane hoće san

a ranjenik bdije

i svojoj sovi pjeva

uspavanku

  
    PONORNA

     

    zvuče sa gromom

među ušima:

    široko svjetlo kamena

nažuljane oči

munja što raspolavlja

muči i lomi

prije groma

prije pehara za svu žuč

i bdjenja

    brdo se po kičmi kotrlja

u padu k dolini

gdje urla oluja

nijemim kulama

i zdencu predaka

    njena se marama

tka u žalobni vihor

u vijenac na seoskom groblju

što ga vrana gladno čerupa

    grom se ušutka

u rupi među dušama

  
    SASTANAK S RUŽOM

     

    okuražim se

ustanem iz samostana

najavi se dan bez groba

dan za sastanak s ružom

    ptice opišu mi tihu radost

mjesto mene pjevaju snijeg

i ja ih brbljavo slijedim

    sretnem svoju ružu

učini mi se krvavonijemom

a ona me opovrgne zlosretna

i kaže mi da sjednem

    mjesto mene rekao si

a gdje ti je mjesto

kraj mene nije

među nama je previše

nekropola

    razdražen uberem je

bar je u tom pogrebu

dan ugrabio svoj danak

  
    * * *

     

    (“Šangaj”, Gornji grad, 17. lipnja ’98.)

    na kraju se nakratko ipak

sastadoh s tobom ružo

u kineskoj rakiji

što je spraviše od tebe

ove su se večeri

rastopile nekropole

  
    NALIKOVANJA

     

    bolu nalik

tijelo svijem

ko kad kamenom razbiješ

kućicu ogrca

    radosti nalik

poslije se smijem

kao žilu kad saviješ

u krvi grcam

  
    VULKANSKI PUT

     

    I

    na putu za Damask na putu za Vezuv

rasturam maske raskidam veze

tek rječita igra u tom se gleda

a ne strast da se pobijede planete

i ukrste mačevi s onim što iza njih raste

s mlinskim kamenom u svome tijelu s dračem

s idiotskim demonom u svojim nesvijestima

s vlastitim jezikom što liže sliku oblaka

na crnome mramoru žrtveniku

na koji se polažem sav

do iduće erupcije

     

    II

    na putu k zaboravu ili vrtu

na tom putu prostranom postranom posranom

čergu čitaonici pretpostavljam

zvjezdopis rukopisu

bludnu džukelu nadmenom hrtu

i nema protuslovlja

u tom što ovo u čitaonici pišem

ni u tom kad izađem odavde

zapalim cigaretu od sedam milja

zamislim pred sobom zapjenjena konja

i stup dima na rubu visoravni

pa ugasim cigaretu

i vratim se unutra s mišlju

kako je teško voljeti te

skitnico nutrine moje

a ni kriv ni dužan

biti opismenjen

skrućen kao lava

  
    LISABONSKI SARKOFAG

     

    neka mi gospode dade tvoja gesta

da prepoznam taj čas tobom vođen

i ugasiti se pođem i tebe lišen

dvije hiljade milja od mjesta

u kojem vele da sam bio rođen

i u kojem promokao sada dišem

    u kutu lisabonskog samostana

nabasah ljetos na svoj sarkofag

na dlaku mi po mjeri ko za vrag

grli me od tjemena do tabana

    sklopih ili mi ti sklopi tada oči

i sunovratih se natrag gdje luči ne sjaje

u mračnu vodu u pradrevno jaje

uljuljan u najsjajnijoj samoći

    neka mi tvoja gesta gospode

podari još jednom dodir te vode

jer puštam otada na sve strane

a najviše na svoje luzitanske rane

  
    I MISTICI BEZ BOGA

     

    koliko nas živim

čini želja za ničim

želja da vičemo nikad ispunjena

i naspram šarena trajanja

i lajanja naših bližnjih

naša stekla promukla bajanja

šalju nas u raspukline raja

i pokatkad nešto zaleprša bijelo

iza rešetaka naše izbe

gdje ovjesismo taj iznošeni fenjer

    koliko se vatrene vode bez brana

razlijeva po valjku mašte

što ju pali i hrani skriveni bog

toliko taštog tereta

i sitnih kićenih psina

prokazujemo iz koraka u korak

sve krvaviji i življi

sve više ničiji

i sve je bliže to zlatno polje

gdje se viče do mile volje

  
    II PREKOMJERJE

     

    tako bespovratno zaljubljene ptice

u raskoš prekomjerja snova

u let ponad ponora i vrtova

božjeg tjemena i akrobatske žice

kako da ljubimo dušom cijelom

išta iskušano išta izmjereno

    napetim budnim snom slobode

tako zasvagda rasanjeni i krti

odapeti bludnim izdahom smrti

što nas bez predaha u čelo bode

kako da čak i do zemne rose

u kojoj se zora mameći cakli

spuštamo svoje neizmjerne kose

    sasma lako bez truna čudnog

sletimo uzletimo preko dolje

zabiti glavu u vlagu u polje

u prekomjerju otkriti Budnog

  
    PUNA LUNA

     

    noćas je oblak proždiro lunu

iz kolibe sam izišo u bunilu

popeo se na poznato stablo

da vidim dramu lune

    crni nokti plameni

u bijelo drvo zariveni

i puna puna luna lu

kroz krošnju vapi za slobodom

na tren odriješena tamnog stiska

privlači pjev besanih pjevica

i luč u nekoju kuću

puna bludna luna lu

    ove će noći trudni poludjeti

od pune lune pune lune lu

ukopane u mom ždrijelu

    silazim sa stabla i pjevušim:

ubit će me luna lu

al nju neće oblak

puna puna luna lupa luu

auuuu uuu uu u

  
    BJEGUNAC

     

    pleme hijena njuši njegov umor

na tragu bjegunca oštre im se zubi

njihov smijeh skoro dječji kao sablasni humor

ječi i srce mu se u trku glasno gubi

    “o da sam duh da mi krv ne miriše

da sam bez mesa i sluha da sam sjena

da me se ne čuje izdaleka gdje zatravljen dišem

ne bih kleo sudbu hijenina plijena”

    istom kad je pomislit stigo i zausti

da je izlaz u preobraženju

stignut je bio od neke nježne čeljusti

i pretvoren zauvijek u hijenu

  
    TERROR FATI

     

    I

    pretiče me proljeće

    stepenicu po stepenicu

penjem se pa silazim

s uma

sa druma po kojem noć

brazdi penje se i pada

    zatekao me

zaostali led

na stepenici

     

    II

    starac sklapa knjigu silovatelja

da prije sudnjeg časa pomiluje list

što je doprhnuo iz uvenula sna

da mu šapne:

u dio ti starče pada lišće

a ne zatravljeni žuti listovi

    daruj vjetra duši njegovoj gospode

  
    OTPADNICI

     

    stanujemo

u blizini ruševnog mlina

oko njega rastu makovi

i bistra djeca zore

    vrata kuće bacismo u rijeku

i na njima plutamo

kao crvene česti predvečeri

gordo zaboravni i zaboravljeni

    prije spavanja

čistimo rđu s brava

i općimo s dusima

iz prastarih kupusara

    prah koji jesmo drugovi

čist je kao voda

napuštene vodenice

a naš stan se sažima

u kap usijanja

u mak

  
    DOMOVINSKA GLAD

     

    naberi mi par riječi dušo

s one logoreične krošnje

pokupi makar natrule

što padnu s mokrog štanda

    gladni smo dušo pjesmotvora

ostava je puna paučine

i mi postimo bez glasa

    grlati tresu krošnje

kose klasje i deseterački kolju

po ušutkanim poljima

    naberi bar dvije koprive dušo

ali pazi da ne popustiš hajci

pokupi što iz popucalog džepa pada

bit će bar za koji haiku

za jednu reš pečenu stihiju

  
    III

  
    DAVIDU NA ODLASKU

     

    i tako si odlučio

izroniti iz noći i vode

u ovo obilje uzaludnog

gdje jedino tvoje golemo postajanje

uglazbljuje šutnju predaka.

upute ti ne treba

tek znaj da su tamne misli

na korak do korijena ruže

da je ne vide blatom poprskanu

ni kristal što se poslije kiše prosipa.

i misli na leptire kada stigneš

na njihov početak i njihov kraj

a najviše na način

na koji od jednog do drugog stižu.

ostalo su tvoja pitanja ničiji odgovori

par srca što te prate

u novo stoljeće

i vrt koji ćeš osvajati polako

     

    
      veljače ’98.
    

  
    WITTGENSTEINOV NEĆAK

     

    Qui vit sans Folie,

n’est pas si sage qu’il le croit.

La Rochefoucauld

     

    besramni luđače

polufilozofe crna ovco

operni hohštapleru

divovski jurodive

neumro gradiš

binu što pliva

i toneš pod njom

dublje no itko od tvoje svojte

ti majstore apsurda

i prepada na tupost

strpaše te naravno

u svoju nečistu savjest

i čistu luđačku košulju

pak je življe od njihovih života

bilo tvoje umiranje

a voljelo te troje

jedna žena jedan pisac zdvojni

i Bog

zacijelo

  
    FLORA

     

    ne beri makove Flora

oni u vazi brzo sahnu

i ne cvatu kao ti

istom ubrana

  
    NEVIDLJIVOM ŠTIOCU

     

    pravo kažeš

vrijeme je za vremena kraj

i dosta vrtlarstva za noćas

    kažeš tvoja braća

bezimeno su krvarila

po vrtovima što ih ni dotaknuo nisam

svojim crvenim slapom

    tako je sa smrtnim srcima

sve bi htjela

a narastu u ništa

kad već nismo te sreće

da budemo breza

    pravo kažeš

iako od pijetlova jedva te čujem

vrijeme je za vremena kraj

pa predloži početak

budi početak

    preostao je vrt

u koji s visine samo svoga kamena

skočiš naglavce

prije nego što pročitaš

ovu pjesmu

  
    POST SCRIPTUM

     

    pijesak je iscurio;

naše su vrijeme zrnca

slijepljena za stijenke.

  
    CRVENA MIJENA

     

     

    
      Visita interiore terrae:

rectificando invenies occultum lapidem.
    

  
    SVETA SARA

     

    uteknula svetost

utrnula svjetlost.

caruju idoli

i trolovi kroče

poharanim tlom.

od njih se sklanja

crna djeva Sara

svetica nomada.

iz dubine mora i gora

ona blagosilja i svijetli

onome tko luta.

Ciganin s bakljom

osvjetljava tamno lice Sare

da ga vidi

gladno mu dijete

i da ga upamti

do kraja svijeta

  
    SVETA FOŠKA

     

    bijela joj bijaše duša

a snježnokratak vijek

    tamnoputa joj glava pade

na svetišta crveno tlo

gdje cijeli i putove svijetli

tijelima sakatim u vremenu

    bijela joj bijaše duša

a crni krvnik vrijeme bez vjere

    i sada tvoja glava pada

i sada tvoju dušu traže

tamne zvijezde kratkovijeke

i Bog koji se došeta kadšto

u rujne kutke Istre

kao nekoć među nerođene

  
    HUMSKO GROBLJE

     

    na proplanak podno groblja

probija se poluzagušeno sunce

    u jedinom tom je sumraku

sve što ikad itko htjede vidjeti

san svih slikara

san svih mojih bdjenja

    ne znam kamo ću sutra

s crvenog ovog brda

(ne kupujem povratne karte)

tek znam da spustit ću se

i oglušiti na zov iza leđa

    kanda izbavio sam sunce od zapada

pa ga zamazao

gustim bojama prošlosti i prikazanja

i grudama prašnjava čuvstva

    o biti na visini sunčevog obećanja

tu podno groblja

onkraj groblja u rijetkom zraku

onkraj groblja na uskom šumskom putu

što se spušta prije mjeseca

u crvenu maglu!

  
    SOLEÁ

     

    por la madera oscura flotan

los seis soles de soledad

doce rosas sonoras brotan

sólo ‘nel oro de su unidad

  
    NESTAJANJE

     

    suton, rijeka, pušim.

miriše na papar i prašinu.

djevojka pokraj mene

smije se ko riječni galeb

što se gubi u oblaku dima

iznad mene.

    noć, rijeka.

mirisi su svjetliji

a usta zauzeta drugačije.

iz njih kanda zrikavac se čuje.

nema dima ni rijeke

nema nje ni mene.

  
    (I OPET) USPRKOS

     

    spavač me sili da bdijem

ispucana zemlja da cvatem

a mrtva tjelesa iz mrtvih dušu da dižem

    šine me čine da kliznem iz njih

visoka slova da psovkom ih zgromim

samo kose tvoje ko krošnje me gone

da u njima ruke polomim

    željezo gledam što rđa ga grli

i kući hitam zlato da pravim

da tešem klešem i krešem

iz života život za žive

iz smeća prkosno cvijeće

  
    PREOBRAZBA ASFALTA

     

    sto lica samoće

skupi se u jednoj ulici pred zoru

poslije zore sklopiš savez sa suncem

samoća spadne na jedno lice

i izgubi boj:

duša postane ti vedri kralj

a čula jedre plesačice

  
    ALERTNESS

     

    neither daydream nor a nightdream

just a clear whole-hearted stream

of the upper and the lower

a sudden blow of the starry water

daily revelated rose

nightly discovered bodies

all shining all obscure

in the midnight equipoise

I suddenly choose

the sunlight’s hidden voice

  
    NIČEGA GLAD

     

    ništa je gladno

i hladno mami

da hrana mu se da

    pladanj tvog mesa

nagona tvojih

ohlađenih ti jaja

    ništa bi da se gosti

očima kostima tvojim

poklopljenim ti sjajem

na trpezi vraga

    usta mu lakoma

svakom se groze

a valjda si jači

od njegove gladi

  
    SVE MANJE

     

    sve je manje vode

vode dobiše zle boje

sve je manje majki

majke se odseliše

sve je manje svemira

i sve je manje riječi

riječi sve je manje

da liju vode

da veličaju majke

i napuhuju svemir

svemir je smežuran

sve smežuraniji

i suhlji i crnji

vode su crne

majke u crnini

a svemir u tami

ponad vodâ i u njima

nabujala crnina

u tamnim koritima

skrivena zlatnina

  
    GREBEN

     

    taj sam greben već bušio svrdlima uma

rušio sam ga maljevima sanja

i topio u golemim vatrama mašte

jao jao kakve sam mu strahote radio

    taj je greben odavno prah i pepeo

oplovljen svim poznatim brodovljem

potopljen u svim živim i mrtvim mislima

i preimenovan svim mislivim imenima

    taj greben stoput je popljuvan i popišan

i pogažen stopalima stotinu mojih prijatelja

i otpuhan svim pakosnim vjetrovima

proklet svim kletvama i svladan svim silama

    lomio sam ga i mrvio i treskao

i plesao mu mrtvački ples na grobu

a on je tu i opet tu i stalno tu

jer tu si ti i opet ja i stalno ti

i mali mali nerazorivi grumen

što na hrapavom ti ga nosim dlanu

nakon sve naše slave i naših kukavnih rušenja

  
    ŠKOLICE

     

    I

    uvijek nadomak

nakon znoja i pijeska

i vojski i vjetrova

još uvijek nadomak

korak natrag pa naprijed

pa ništa samo pogled

uprt u nepitko svjetlo

koje je uvijek nadomak

i samo bi ruku

trebalo dići prokletu

ruku što ko u snima

uplašena djeteta

postaje drvena

i nadomak dverima

opet potop u javi

opet sto koraka natrag

niz stube od pijeska

     

    II

    a onda pokušaj drugi

snovani pokušaj

protrljaj oči

sruši stube

i na tepihu pijeska

ucrtaj zemlju pa nebo

uzmi kamičak i jen dva

hopa cupa cupa hopa

od zemlje od kuće do kuće

do neba

u par jednonogih skokova

  
    SAMOPLJAČKA

     

    valja sebe opljačkati

temeljito – ne tajeći sitnice na dnu džepa

ni ušteđevinu u postavi kaputa

treba si oduzeti iskrzane paravane

tolika trupla u krvotoku

i šarena sredstva za smirenje

oteti si nedjeljne molitvenike

i svežnjeve hrđavih ključeva

mape maglovitih gradova

i navodne osobne isprave

i onda kondorski raširenih ruku

dočekati lopova

  
    NAJ

     

    najveća se toplina širi

oko onog koji se svuče

dogola i iz kog ne viri

srce patvoreno što tuče

    najveća je radost kad se kaže

nenaučena riječ i ponavlja

na svakom mjestu gdje se slaže

i ko dijete kr’jepi i obnavlja

    najljepša je tišina u onog

što sa smiješkom stupa u rijeku

nag ko od nebesa i bosonog

u njoj se kupa ko u mlijeku

    najsjajnije zlato blješti

u rukama nevina kupača

koji kao tragač ne tiješti

svoju dušu punu drača

    a od svih je najdivniji stih

u onoga golog tvorca

koji u buci i dreci je tih

i napustio je tijelo borca

  
    DUŠA DIJETE RIJEČ

     

    dušo –

bistrovida pustoši

na krovu zemlje

dijete –

opstanče prije vida –

rosa li ti oko

tama li ti nebo

riječi –

čahuro iz ognja

na dlanu mrtva djeteta

  
    BUDAN NA ZEMLJI

     

    nije mi do sna

ni do fantazme

ni do igre prazne

    do zbiljske mi je ptice na ogradi

dok motrim ribu na tanjuru

do budne životinje

i pjenušavih kapi djetinjstva

ne do sna

ni spokojna dušosklona

što stapa me s dubljom laži:

    na zemlji biti

al raščetvoren

ko ruža vjetrova

  
    MOLITVA BOGU RA

     

    jalov sam bez tebe Ra

pust bez mene tvoj je hram

    u tami svijeta kad si skriven

sanjam biti tobom obliven

    kad se raspeš u zvijezde Ra

u svakoj tvoj ištem plam

    uskrs tvoj je u nutarnjoj zori

u oku vile zlatne kad zbori

    klečim kad zaore se glasi pijetla

to blagovijest je ponovnog svjetla

    kao biljka juga ko gmaz

čekam Ra tvog obilja mlaz

    napuni njime do vrha mi čašu

da dušom mi se zvijeri ne razmašu

    jer jalov sam bez tebe Ra

pust bez tebe moj je hram

    i molim te tek jedno:

da sjenu vidim sjenom

  
    PJESMA JEDNOG BOGA

     

    smrtnici smrde

i boje se gledati na sat

boje se pjesama bez rime

prostranog neba

i mojih rijetkih darova

    dali mi nezgrapna imena

jer se groze bezimenih stvari

dali sebi stotine sprava

da preteknu groznu pjesmu sata

i sjenu što ih stalno prati

    crna im zavist smradna

a srce veće od mene

iz srca im krvavi vapaj se diže

pjevom eteričnijim od moje lire

i crvenijim od neba moga

    u smradu svome smrtnici

nebeske mirise ćute

tad zaborave satne kletve

i sjete se mene i mojih

sebe i onog što trajanje nije

vina i jabuke prije zmije

  
    MILENIJSKA LJUBAVNA

     

    javljeno je da odlazi milenij.

vidim da mileniji prolaze pod vrhom olovke

i vidim da si bila jedan od tisuću crvenih oblaka

jednog od tisućkrat ispisanih milenija.

    što je oblak olovci jedina moja

i što je olovka oblaku?

kreč na cvijeću i olovno nebo

što steže nesaopćivi san.

na vrhu sjediš nenapisana

netaknuta ipak i oblakom opasana

i jedan je milenij besmisleno prošao.

    vjeruješ li zaista da su ista tvar

grafit ove olovke i dijamant?

i znaš li da se dijamantom ne piše nego reže

u kamen u prošlost i u kožu?

o kako se dičimo svojim otrcanim otkrićima

oblače moj prozirnobijeli!

    o bila si i crni oblak

i ja sam ti pisao i pisao

a ti si rezala čvrste oblike

potplate ukletih cipela

tisuć puta lutajućih

i korijenje mandragore

pocrnjelo od tolike tame.

    rasti rasti moj oblače tamni

zgusni se

i spusti kišu od tisuću dana

da spere sve što olovka napisa

i sve što sasušeno srce kaza

i poslije bijela i krilata

donesi vijesti o kopnu

  
    RAJSKI PROZOR

     

    kroz ista vrata

u raj se ulazi i izlazi

    isto ih se otvara

samo ti nisi isti:

izlaziš kao mlado stablo

raskoljeno munjom

    dugo si gledao kroz rajski prozor

i ulaziš natrag

kao stara zacijeljena maslina

veća od svojih plodova

  
    PLAMEN

     

    sâm sam

plâm sam

plamsam

  
    LJETO

     

    i čekano doba

teško me dotakne:

ko da nije ljeto duše

nego razgorena kukuta –

još jedna toplina

a ne jedini plam

koji sve stvara

i rastvara i zatvara

    svukoše se bijela tijela

s kosom u usijanju

pa kroče i kližu

i sišu hranu za studen

    dajte još! još žarča da bude

kugla u mozgu svijeta

i sjajnija od odbljeska mojih nokata

na svježe opranom prozoru

    biti nepotreban –

to je sada tako lako…

o žuđeno doba

o jedino doba

prvi tvoj gost

na rubinskom kamenu za te

spaljuje duge rukave

i navlači ruho harlekina

  
    LANAC

     

    visoko nad vodom

visoko nad sobom

iznad umlja i bezumlja

iznad djela i nedjela

u tebi dakle neraspali

Bože hoću li biti

    Bože hoću li biti

oblak sjenovitih stvari

sjećanje groma na munju

sjećanje dima na oganj

stalan san zemlje

ili bdijenje vode

    ili bdijenje vode

bdijenje pijanog vrela

koje zuri iza stvari

prozirno ih žeđa

i prozirno ih utapa

jer stvari su velik san

    stvari su velik san

san ulančan

lancem od osam karika

što gromko puca

sto osam puta

i ponovno se sastavlja

    i ponovno se sastavlja

u vatri jarma

nad sajmom sna

čardacima vilovitim

skrovitim hodnicima

predaka i nasljednika

    predaka i nasljednika

gomila u lancima

dva okovana bezbroja

dva stupa prašine

koja se sebi vraća

i od sebe bježi

    i od sebe bježi

bježi od neba zemlje

od svoje utrobe

od svojih brojeva

od brojitelja

i bezbroja svojeg

    i ja bezbroja svojeg sit

šest puta osam puta

još pitat ću za sebe

još pitat ću za tebe za nas

visoko nad vodom

visoko nad sobom

  
    CRVENA…

     

    zvijezda koja pada na zemlju

crijep koji brani od neba

    oči galeba koji slijedi brod

oči plača i upotrijebljenog mača

    boja duše za sebe izborene

kroz vrt ruža prohodale

ružom iskona postale

od trnja očišćene

    boja u privremenom prijelazu

s rascijepljene zrele smokve

na rascijepljenu suhu smokvu

čija nutrina je kasni suton

    cvijet usana i usmina

našminkana usta stare bludnice

pregrijano sunce kad se zatvore oči

i Gospodnja krv

  
    …MIJENA

     

    njome i u njoj i navijeke s njom

sve u mijeni

ništa u mijeni

    jedno nemjenjivo neuništivo

pred kojim jezici nijeme

ko ugašeni životinjski životi

ili dijete sišlo s uma

    o kratki dani cvatnje!

plodovi pojedeni u trenu mijene

i polako sušenje dreka na pločniku

    zmija života polijeće u tanki beskraj

polijeće i krila ne čeka

jer zadnje mijene nema

ali sve se za nju sprema

za nju i njome i u njoj

Heraklite moj

  
    CRVENA MIJENA

    (putopis)

     

    I

    proključala grla ptica

pod crvenim oblacima

ponad zelene rijeke:

krici bez lica se sele

u vrelu tišinu džamije

u porumenjelu arabesku

i pod lukove mosta.

zgrade i daleka stabla

poprimaju boju pijeska

     

    II

    smiraj kanda se spušta

i na prijatelja ptica

putnika gotovog za molitvu

pod potamnjelim nebom.

grlo mu od krika suho

kao korito Guadalquivira

a srce mu raste i ide

za jatima na zapadu

makar izgleda zaspao

     

    III

    pod maskom ključa misao:

u crveno vrijeme ovog sutona

stane svo vrijeme svih sutona

i svi se mostovi stignu podići

sve ptice blagosloviti.

ulje što podmazivaše kotač vremena

istječe u vječitu vatru

ali krv i dalje kola

i otvara bolne oči.

vrijeme iščezava u srcu

i crveni suton već je crna noć

o već je još crvenija zora

a zelena rijeka već je modro more

     

    IV

    Bog je već sve rekao

putnik sve već pitao

i svega se odrekao

pa se ponovno svemu vratio

dozvan od zalutale ptice.

već sve se za njim otimalo

i sve bježalo od njega

i nijedna riječ da kaže:

stani – ovo je više od logora u pustinji.

a u pustinji se množi đavo

i zlo cvijeće sadi

cvijeće što vene od budnosti

i vonja na osušenu krv.

biti budan putniče u pustinji

biti nevidljivi cvijet

pijan od budnosti!

a Bog uvijek sve govori

i noć što slijedi

iza suludog ovog sumraka

samo je stanka

između dvije Njegove riječi

     

    V

    pitao se putnik bio:

koji sam sad od svih onih koji jesam?

koje noći lik izabrah

da pokažem se oku stranog grada

koji jezik da izgradim

suzvuk što do jutra pline?

gdje su zlatna vrata

i pamti li se igdje

budni san slobode?

    isprobao sam sva oružja đavolja

dok nisam ostao bez svih udova

kako ću pred tebe Bože

ovako čađav ovako sakat?

    kao vrhovi pera

upitnici bijahu zabodeni

putniku u vrat i kapke

a odgovor je jednoć bio:

    “sí, soy extranjero”

y siempre lo seré

en todas partes

y sin lugar.

como un portero

de la noche serena

sin la puerta

que pudiera guardar.

     

    VI

    i mislio je bio:

letjeli bismo

letjeli do neba što se slika na platnu sna

o kad bismo to željeli

bez zadrške i zadnjih misli

bez ikakvih misli i težine

samo sa željom uperenom k oblaku

i s rukama preobraženim od želje

– u letu da kažeš:

danas sam kondor

odapet iznad uništenja

a jučer mi prag mrtvačnice bijaše uzglavljem

– o da nije težina naša želja

a sila teže misao naša

sve da bismo ne misleći

ostali to što mislimo da jesmo

sa dva silna bola

nepreboliva u leđima

i s pogledom uperenim u oblak

u našim rukama

     

    VII

    i jednog jutra lakomislenog

jutra svih jutara

kad put bez putnika ostade

i postade prvim i zadnjim pravim putom

nakon dugog sutona

i duge noći križeva

začu cvrkut

i zacvrkuta

i odluta u zlato

     

    
      Córdoba, jesen 1999.
    

  
    * * *

     

    tmina te nema

ti je paraš kristalom

i zatvaraš.

